stanford-oval/wikipedia huggingface dataset:
לוסיו
קריירת מועדונים > באייר לברקוזן

בינואר 2001 עבר לוסיו לשחק באירופה, כשחתם בקבוצה הגרמנית באייר לברקוזן מהבונדסליגה, במדיה ערך 96 הופעות וכבש 43 שערים. עד לתום עונת 2000/01 לוסיו הבקיע חמישה שערי ליגה ב-15 הופעות, וסיים עם באייר לברקוזן במקום הרביעי בליגה, שהקנה לקבוצה מקום במוקדמות ליגת האלופות. בעונת 2001/02 רשם לוסיו עונה מרשימה עם באייר לברקוזן תחת המאמן קלאוס טופמולר, בה הקבוצה הייתה קרובה מאוד לזכייה בשלושה תארים ונשארה לבסוף בידיים ריקות. לוסיו שיתף פעולה בעונה זו בהגנה עם ינס נובוטני, דייגו פלסנטה, בוריס ז'יבקוביץ' וקארסטן ראמלו. בבונדסליגה סיימו באייר לברקוזן ולוסיו במקום השני אחרי בורוסיה דורטמונד, על אף שהובילו את הטבלה בפער של חמש נקודות שלושה מחזורים לפני סיום העונה. בגמר הגביע הגרמני הפסידו לוסיו ובאייר לברקוזן 4-2 לשאלקה 04. לוסיו ובאייר לברקוזן אף רשמו עונה מרשימה בליגת האלופות, והגיעו עד לגמר ליגת האלופות 2002, בו הפסידה לברקוזן 2-1 לריאל מדריד, כשלוסיו מבקיע את השער לבאייר לברקוזן. בעונת 2002/03 לוסיו רשם עונה רעה עם באייר לברקוזן, בה הודחה הקבוצה בשלב הבתים השני של ליגת האלופות, אותו סיימה עם אפס נקודות, וניצלה מירידה לבונדסליגה השנייה רק במחזורי הסיום של העונה. עונת 2003/04 הייתה האחרונה של לוסיו בבאייר לברקוזן. בעונה זו חזרה הקבוצה להציג יכולת טובה, וסיימה עם לוסיו במקום השלישי בבונדסליגה.
קריירת מועדונים > באיירן מינכן

בשנת 2004, לאור היכולת הטובה שהציג, לוסיו עבר לקבוצה הגרמנית באיירן מינכן, בה חתם על חוזה לשש שנים. בעונת הבכורה שלו במועדון, 2004/05, תחת המאמן פליקס מגאת, זכה לוסיו בדאבל עם באיירן מינכן, והגיע עמה לרבע גמר ליגת האלופות, בו הודחה הקבוצה על ידי צ'לסי. בעונת 2005/06 שוב זכה לוסיו עם באיירן מינכן בדאבל, אך הודח עם הקבוצה בשמינית גמר ליגת האלופות על ידי מילאן. בתקופה זו לוסיו שיתף פעולה בהגנה עם וילי סניול, פיליפ לאם, מרטין דמיצ'ליס, ולריאן איסמאל וביצ'נטה ליזארזו. בעונת 2006/07 רשמו לוסיו ובאיירן מינכן עונה חלשה במיוחד, בה לא הצליחו להעפיל לליגת האלופות של עונת 2007/08, כשסיימו רק במקום הרביעי בבונדסליגה, ואף הודחו באופן מפתיע על ידי אלמניה אאכן מהגביע הגרמני כבר בשמינית הגמר. באותה עונה, רשמו לוסיו ובאיירן מינכן עונה טובה בליגת האלופות, בה עברו את ריאל מדריד בשמינית הגמר בשערי חוץ, כשלוסיו מבקיע שער אחד בכל אחד משני המשחקים. ברבע הגמר הודחו באיירן מינכן ולוסיו שוב על ידי מילאן. בעונת 2007/08 חזרו לוסיו ובאיירן מינכן לזכות בתארים. לוסיו זכה עם באיירן מינכן בעונה זו בדאבל השלישי שלו, אך הקבוצה רשמה אכזבה בגביע אופ"א, כשהודחה בחצי הגמר לאחר תבוסה 4-0 לזניט סנט פטרסבורג, בה לוסיו שיחק 90 דקות. עונת 2008/09 הייתה החמישית והאחרונה של לוסיו בבאיירן מינכן, והוא מונה בתחילתה כסגן הקפטן של הקבוצה, לאחר פרישתו של אוליבר קאן ומינויו של מארק ואן בומל לקפטן. בעונה זו לוסיו לא זכה עם באיירן בתארים, והקבוצה איבדה את האליפות לוולפסבורג, שאף ניצחה אותה בתוצאה 5-1. באותה עונה הודחו באיירן מינכן ולוסיו ברבע גמר הגביע הגרמני על ידי באייר לברקוזן, קבוצתו הקודמת של לוסיו, לאחר הפסד 4-2, כשלוסיו הבקיע את השער הראשון של באיירן. בעונה זו, באיירן מינכן ולוסיו השתתפו בליגת האלופות, כשחבריו של לוסיו להגנה היו פיליפ לאם, כריסטיאן לל, מרטין דמיצ'ליס, דניאל ואן בויטן וברנו בורז'ס. לוסיו ובאיירן מינכן הגיעו בעונה זו לרבע גמר ליגת האלופות, שם הודחו על ידי ברצלונה. בתום עונה זו, עזב לוסיו את באיירן מינכן לאחר חמש עונות, וחתם באינטר מילאנו.
קריירת מועדונים > אינטר מילאנו והמעבר ליובנטוס

ב-16 ביולי 2009 חתם לוסיו במדי אינטר מילאנו. בעונה הראשונה של לוסיו במדי אינטר זכה איתה בטרבל כשפתח בהרכב במשך רוב העונה לצידו של וולטר סמואל במרכז ההגנה של אינטר, ושותפים נוספים כמו כריסטיאן קיבו, חאבייר זאנטי ומאייקון. בגמר ליגת האלופות 2010 השלים הבלם הברזילאי משחק מלא נגד קבוצתו לשעבר, באיירן מינכן, ואינטר ניצחה בתוצאה 2-0, וכך קטעה 45 שנים ללא זכייה בתואר זה. בנוסף, לוסיו זכה עם אינטר בעונה זו בגביע האיטלקי לאחר ניצחון 1-0 על רומא. בעונת 2010/11, זכו אינטר ולוסיו באליפות העולם לקבוצות כדורגל 2010, לאחר ניצחון 3-0 בגמר על מזמבה. באותה עונה, לוסיו ואינטר סיימו במקום השני בסרייה א', ובליגת האלופות עברו שוב את באיירן מינכן, הפעם בשמינית הגמר, ונעצרו על ידי שאלקה 04, כשלוסיו לא שיחק בתבוסה הביתית של אינטר בתוצאה 5-2. בעונה זו זכו אינטר ולוסיו שוב בגביע האיטלקי, לאחר ניצחון 3-1 בגמר על פלרמו. בעונת 2011/12 לוסיו ואינטר סיימו את העונה במקום השישי בליגה, והודחו בשמינית גמר ליגת האלופות על ידי אולימפיק מרסיי. עונה זו הייתה השלישית והאחרונה של לוסיו באינטר. בסיומה, חתם על חוזה ב-4 ביולי 2012 ביובנטוס האיטלקית לשנתיים. לוסיו לא התאקלם היטב ביובנטוס וערך במהלך חצי עונה ארבע הופעות בלבד בכל המסגרות, אחת מהן בניצחון 4-2 על נאפולי במשחק הסופר קאפ האיטלקי. ב-17 בדצמבר 2012 חוזהו בוטל בהסכמת המועדון. למחרת חתם לשנתיים בקבוצת סאו פאולו מליגת העל הברזילאית.
קריירת מועדונים > החזרה לברזיל

בדצמבר 2012, לאחר 12 שנים באירופה, חתם לוסיו בסאו פאולו. באפריל 2013 הבקיע לוסיו את שער הבכורה שלו במועדון, במשחק נגד בוטפוגו. ביולי 2013, עם הגעת המאמן החדש פאולו אאוטואורי לקבוצה, לוסיו איבד את מקומו בהרכב בעקבות טעויות שעשה במשחק ליגה, והושעה מהקבוצה לאחר שמחה על כך. בעקבות ההשעייה נופה לוסיו מהסגל לגביע אאודי, טורניר שקבוצתו לשעבר של לוסיו, באיירן מינכן, שהייתה אז אלופת אירופה, מארגנת מדי קיץ באליאנץ ארנה. באיירן מינכן דרשה מסאו פאולו שלוסיו ישתתף בטורניר זה, ומשסאו פאולו סירבה, התשלום שהועבר לקבוצה עבור השתתפותה בטורניר היה קטן יותר על פי החוזה. לוסיו קיבל בהמשך הצעות ממועדונים באירופה, במזרח הרחוק ובמזרח התיכון, אך סירב להן, משום שרצה להישאר בברזיל, ובכך הפך לנטל על קבוצתו, ששילמה לו משכורת גבוהה וחיפשה רק למכור אותו. בדצמבר 2013 התראיין לוסיו ואמר שהוא מרגיש מושפל במועדון ושלא ברור לו למה הוא זוכה ליחס כזה.
בינואר 2014 חתם לוסיו בקבוצה הברזילאית פלמיירס, יריבתה העירונית המושבעת של סאו פאולו, שנה לפני תום החוזה שלו בסאו פאולו, בה ערך עשר הופעות בלבד. בפלמיירס, לוסיו הסכים להרוויח רק שליש מהשכר לו היה זכאי בסאו פאולו, בנוסף לבונוסים על הישגים. לוסיו ערך בפלמיירס 25 הופעות בעונתו היחידה במועדון, 2014, בהן הבקיע שני שערים. את העונה הזו סיימו לוסיו ופלמיירס במקום ה-16 בליגת העל הברזילאית, שתי נקודות מעל הקו האדום.
ביוני 2015 חתם לוסיו בגואה מליגת העל ההודית, שם ערך 19 הופעות, כשבעונת הבכורה שלו, סיים עם הקבוצה במקום השני. לוסיו שוחרר מגואה בשנת 2016. בשנת 2018 חתם לוסיו במועדון הברזילאי גאמה, ובאותה שנה עבר למועדון הברזילאי ברזיליינסה שמשחק בליגה הברזילאית הרביעית. בינואר 2020, לאחר שערך 17 הופעות והבקיע שער אחד במדי ברזיליינסה, הודיע לוסיו על פרישתו ממשחק פעיל.
קריירה בינלאומית

לוסיו נכלל בסגל נבחרת ברזיל האולימפית לאולימפיאדת סידני 2000. בשלב הבתים, בו סיימה ברזיל במקום השני, לוסיו לא שיחק דקה. לוסיו ערך את הבכורה בטורניר זה ברבע הגמר, בו הפסידה ברזיל 2-1 בשער הזהב לקמרון, כשנכנס כמחליף במחצית. בגביע הקונפדרציות 2001 לוסיו כבר הפך לחלק מנבחרת ברזיל הבוגרת, שהודחה בחצי הגמר על ידי צרפת.
במוקדמות מונדיאל 2002 לוסיו תפס מקום של קבע בהרכב נבחרת ברזיל, וגם במונדיאל 2002 עצמו לוסיו לא החמיץ ולו דקה אחת. לוסיו הציג יכולת טובה מאוד, אך ביצע טעות קשה במשחק מול אנגליה ברבע הגמר, שם איבד כדור שאותו תרגם מייקל אואן לשער יתרון לאנגלים. עם זאת, ברזיל הפכה את התוצאה וניצחה 2-1. לאחר המשחק, הגן מאמן נבחרת ברזיל לואיס פליפה סקולארי על לוסיו, ואמר שלמעט הטעות הזו הוא לא ביצע טעויות נוספות. לוסיו זכה במונדיאל זה עם נבחרת ברזיל לאחר ניצחון 2-0 בגמר מונדיאל 2002 על גרמניה.
בשנת 2003 נטל לוסיו חלק עם נבחרת ברזיל בגביע הקונפדרציות 2003, ושיחק גם בו את מלוא הדקות, אך ברזיל הודחה כבר בשלב הבתים, עם ארבע נקודות. בשנת 2005 לוסיו נטל חלק עם ברזיל בגביע הקונפדרציות 2005, והיה שותף לזכייה של הנבחרת בתואר, לאחר ניצחון 4-1 בגמר על היריבה המושבעת ארגנטינה. גם בטורניר זה, לוסיו שיחק את מלוא הדקות. בשנת 2006 היה לוסיו חלק מהסגל המקורי של ברזיל למונדיאל 2006 שנערך בגרמניה. גם בטורניר הזה לוסיו לא החמיץ דקה, ובמהלכו שבר שיא, שבו לא ביצע עבירה במהלך 386 דקות רצופות במשחק נבחרות, שיא שנשבר במשחק בו הודחה ברזיל ברבע הגמר, לאחר שהפסידה 1-0 לצרפת. לאחר המונדיאל, באוגוסט 2006, מונה לוסיו כקפטן נבחרת ברזיל על ידי המאמן דונגה.
בשנת 2009, לוסיו הבקיע את שער הניצחון של ברזיל נגד נבחרת ארצות הברית בדקה ה-84 של גמר גביע הקונפדרציות 2009, שנגמר בתוצאה 3-2 לברזיל. בהיותו קפטן הנבחרת באותה תחרות, הייתה לו הזכות להרים את הגביע בטקס הגמר.
במונדיאל 2010 שיחק לוסיו כבלם וכקפטן נבחרת ברזיל, תחת המאמן החדש. גם בטורניר זה לוסיו לא החמיץ דקה. לוסיו וברזיל הודחו ברבע הגמר לאחר הפסד 2-1 להולנד. ביוני 2011 ערך לוסיו את הופעתו המאה בנבחרת ברזיל, כאשר 98 מתוך ההופעות הללו היו במשחקים רשמיים. הטורניר הגדול האחרון של לוסיו היה קופה אמריקה 2011. הייתה זו השתתפותו הראשונה אי פעם של לוסיו בטורניר הקופה אמריקה, על אף היותו כדורגלן ותיק בנבחרת ברזיל. לקראת טורניר זה מונה לברזיל מאמן חדש, מאנו מנזס, שציוות ללוסיו שותף חדש להגנה, טיאגו סילבה, במקום חואן שהודח מההרכב. בטורניר זה הציגו לוסיו וברזיל יכולת מאכזבת, צלחו בקושי רב את שלב הבתים, והודחו ברבע הגמר על ידי פרגוואי, לאחר 0-0 בתום 120 דקות, והפסד 2-0 בפנדלים, בהם החמיצה ברזיל את כל ארבע הבעיטות שלה. לקראת סוף 2011 מנזס מינה את רוביניו כקפטן נבחרת ברזיל על חשבונו של לוסיו, שבדיעבד ערך את הופעתו ה-105 והאחרונה במדי הנבחרת בספטמבר 2011.
במהלך שנותיו בנבחרת ברזיל, הבקיע לוסיו ארבעה שערים. נכון לינואר 2019, לוסיו מדורג במקום הרביעי בדירוג שיאני ההופעות של נבחרת ברזיל בכל הזמנים אחרי קאפו, רוברטו קרלוס ודני אלבס.
תארים

עם באיירן מינכן:
אליפות הבונדסליגה: 2004/05, 2005/06, 2007/08
הגביע הגרמני: 2004/05, 2005/06, 2007/08
גביע הליגה הגרמנית: 2004, 2007
עם אינטר מילאנו:
אליפות הסרייה א': 2009/10
הגביע האיטלקי: 2009/10, 2010/11
ליגת האלופות: 2010
אליפות העולם לקבוצות כדורגל 2010
הסופר קאפ האיטלקי: 2010
עם יובנטוס:
הסופר קאפ האיטלקי: 2012
עם נבחרת ברזיל בכדורגל:
מונדיאל 2002
גביע הקונפדרציות: 2005, 2009
הערות שוליים

↑  לוסיו חתם באינטר, באתר וואלה, 16 ביולי 2009
↑  מערכת אתר ערוץ הספורט, ‏חוצה את הקווים: לוסיו חתם ביובנטוס, באתר ‏מאקו‏, 4 ביולי 2012
| נבחרת ברזיל – מונדיאל 2002 (מקום ראשון) |
| --- | --- | --- |
|  1 מרקוס •  2 קאפו •  3 לוסיו •  4 רוקה ג'וניור •  5 אדמילסון •  6 רוברטו קרלוס •  7 ריקארדיניו •  8 ז'ילברטו סילבה •  9 רונאלדו •  10 ריבאלדו •   11 רונאלדיניו •  12 דידה • 13 בלטי •  14 אנדרסון פולגה • 15 קלברסון • 16 ג'וניור • 17 דנילסון • 18 ואמפטה • 19 ז'וניניו • 20 אדילסון • 21 לואיזאו • 22 רוג'ריו סני • 23 קאקה • מאמן: סקולארי |  1 מרקוס •  2 קאפו •  3 לוסיו •  4 רוקה ג'וניור •  5 אדמילסון •  6 רוברטו קרלוס •  7 ריקארדיניו •  8 ז'ילברטו סילבה •  9 רונאלדו •  10 ריבאלדו •   11 רונאלדיניו •  12 דידה • 13 בלטי •  14 אנדרסון פולגה • 15 קלברסון • 16 ג'וניור • 17 דנילסון • 18 ואמפטה • 19 ז'וניניו • 20 אדילסון • 21 לואיזאו • 22 רוג'ריו סני • 23 קאקה • מאמן: סקולארי | ברזיל |
| נבחרת ברזיל – מונדיאל 2006 |
| --- | --- | --- |
|  1 דידה •  2 קאפו •  3 לוסיו •  4 חואן •  5 אמרסון •  6 רוברטו קרלוס •  7 אדריאנו •  8 קאקה •  9 רונאלדו •  10 רונאלדיניו •   11 זה רוברטו •  12 רוג'ריו סני • 13 סיסיניו •  14 לואיזאו • 15 כריס • 16 ז'ילברטו • 17 ז'ילברטו סילבה • 18 מיניירו • 19 ז'וניניו • 20 ריקארדיניו • 21 פרד • 22 ז'וליו סזאר • 23 רוביניו • מאמן: פריירה |  1 דידה •  2 קאפו •  3 לוסיו •  4 חואן •  5 אמרסון •  6 רוברטו קרלוס •  7 אדריאנו •  8 קאקה •  9 רונאלדו •  10 רונאלדיניו •   11 זה רוברטו •  12 רוג'ריו סני • 13 סיסיניו •  14 לואיזאו • 15 כריס • 16 ז'ילברטו • 17 ז'ילברטו סילבה • 18 מיניירו • 19 ז'וניניו • 20 ריקארדיניו • 21 פרד • 22 ז'וליו סזאר • 23 רוביניו • מאמן: פריירה | ברזיל |
| נבחרת ברזיל – מונדיאל 2010 |
| --- | --- | --- |
|  1 ז'וליו סזאר •  2 מאייקון •  3 לוסיו •  4 חואן •  5 פליפה מלו •  6 באסטוס •  7 אלאנו •  8 ז'ילברטו סילבה •  9 לואיס פביאנו •  10 קאקה •   11 רוביניו •  12 גומש • 13 דניאל אלבס •  14 לואיזאו • 15 טיאגו סילבה • 16 ז'ילברטו • 17 ז'וזואה • 18 רמירס • 19 ז'וליו בפטיסטה • 20 קלברסון • 21 נילמר • 22 דוני • 23 גראפיטה • מאמן: דונגה |  1 ז'וליו סזאר •  2 מאייקון •  3 לוסיו •  4 חואן •  5 פליפה מלו •  6 באסטוס •  7 אלאנו •  8 ז'ילברטו סילבה •  9 לואיס פביאנו •  10 קאקה •   11 רוביניו •  12 גומש • 13 דניאל אלבס •  14 לואיזאו • 15 טיאגו סילבה • 16 ז'ילברטו • 17 ז'וזואה • 18 רמירס • 19 ז'וליו בפטיסטה • 20 קלברסון • 21 נילמר • 22 דוני • 23 גראפיטה • מאמן: דונגה | ברזיל |
| נבחרת ברזיל – קופה אמריקה 2011 |
| --- | --- | --- |
|  1 ז'וליו סזאר •  2 אלבס •  3 לוסיו •  4 טיאגו סילבה •  5 לייבה •  6 סנטוס •  7 רוביניו •  8 רמירס •  9 פאטו •  10 גאנסו •   11 ניימאר •  12 ויקטור • 13 מאייקון •  14 לואיזאו • 15 סנדרו • 16 אלאנו • 17 אליאס • 18 מורה • 19 פרד • 20 ז'אדסון • 21 אדריאנו • 22 ז'פרסון • 23 לואיז • מאמן: מנזס |  1 ז'וליו סזאר •  2 אלבס •  3 לוסיו •  4 טיאגו סילבה •  5 לייבה •  6 סנטוס •  7 רוביניו •  8 רמירס •  9 פאטו •  10 גאנסו •   11 ניימאר •  12 ויקטור • 13 מאייקון •  14 לואיזאו • 15 סנדרו • 16 אלאנו • 17 אליאס • 18 מורה • 19 פרד • 20 ז'אדסון • 21 אדריאנו • 22 ז'פרסון • 23 לואיז • מאמן: מנזס | ברזיל |
לך פוזנן

לך פוזנן (בפולנית: Lech Poznań) היא קבוצת כדורגל פולנית המייצגת את העיר פוזנן. הקבוצה נוסדה בשנת 1922, והיא משחקת בליגת העל הפולנית. לזכות הקבוצה שמונה אליפויות וחמישה גביעים.
בעונת 1993/1994 הקבוצה התמודדה נגד בית"ר ירושלים במסגרת הסיבוב הראשון של ליגת האלופות. בסיכום שני המשחקים נגד בית"ר ירושלים העפילה לך פוזנן לסיבוב השני, שם התמודדה נגד ספרטק מוסקבה, אך זו הדיחה את לך פוזנן מהמשך המשחקים במסגרת זו באותה עונה. הקבוצה הגיעה לשלב 32 האחרונות בעונת 2008/2009 בגביע אופ"א, ובעונת 2010/2011 בליגה האירופית.
שחקנים מפורסמים

פולין תאודור אניולה
פולין רומן יקובצ'ק
פולין קשישטוף פאבלק
פולין מירוסלב אוקונסקי
פולין יז'י פודברוז'ני
פולין ירוסלאב ארזקיאביץ'
פולין דמיאן לוקאשיק
פולין קז'ימיש מוסקאל
פולין יאצק באק
פולין יעקב וילק
פולין מרצ'ין קיקוק
פולין פיוטר רייס
רומניה אמיליאן דולחה
ברזיל אנדרסון סנטוס סילבה
לטביה ארטיומס רודנייבס
פולין רוברט לבנדובסקי
תארים

אליפות פולין (8): 1983, 1984, 1990, 1992, 1993, 2010, 2015, 2022
הגביע הפולני (5): 1982, 1984, 1988, 2004, 2009
הסופרקאפ הפולני (6): 1990, 1992, 2004, 2009, 2015, 2016
מארי פרחיה

| --- | --- |

 לידה:  19 באפריל 1947 (בן 77) ניו יורק, ארצות הברית 
 מוקד פעילות:  ארצות הברית 
 תקופת הפעילות:  מ-1973 
 מקום לימודים:  תיכון לגארדיה, בית ספר מאנס למוזיקה 
 סוגה:  מוזיקה קלאסית 
 שפה מועדפת:  אנגלית 
 כלי נגינה:  פסנתר 
 חברת תקליטים:  קולומביה רקורדס 
 פרסים והוקרה:  דוקטור לשם כבוד מהקולג' המלכותי למוזיקה (2014)  פרס בך של האקדמיה המלכותית למוזיקה (2013)  פרס אקו-קלאסיק: נגן השנה (2011)  אביר מפקד במסדר האימפריה הבריטית  Classic Brit Awards 
 www.murrayperahia.com
 פרופיל ב-IMDb
 
מארי פרחיה (באנגלית: Murray Perahia; השם נהגה באנגלית מארי פראיה; נולד ב-19 באפריל 1947) הוא פסנתרן ומנצח יהודי-אמריקאי. נשיא המרכז למוזיקה ירושלים משנת 2009.
חייו

מארי משה פרחיה נולד ברובע הברונקס, ניו יורק כבן לדוד ופלורה פרחיה, יהודים ספרדים דוברי לדינו שמוצאם מסלוניקי. פרחיה החל לנגן בפסנתר בגיל ארבע. ניצוח והלחנה למד בקולג' מאנס. בין השאר למד פסנתר עם מיידזיסלב הורשובסקי והיה מיודד עם הפסנתרן ולדימיר הורוביץ, אשר לדבריו שימש לו השראה. זכייתו בפרס הראשון בתחרות פסנתרנים "לידס" ב-1972 סללה את דרכו להכרה בינלאומית. ב-1973 ביצע את קונצרט הסולו הראשון שלו, ומאז ועד היום הוא מרבה להופיע באירופה, באמריקה ובמזרח הרחוק, הן בהופעות פסנתר סולו והן עם תזמורות והרכבים קאמריים.
הקלטותיו של פרחיה ידועות באיכות הצליל, בדייקנות הביצוע שלו ובפרשנותו המוקפדת. רפרטואר היצירות שבחר לבצע מגוון ורחב יריעה. בין השאר הקליט את כל הקונצ'רטי לפסנתר ותזמורת של מוצרט ובטהובן. ב-1999 זכה בפרס גראמי עבור הקלטת הסוויטות האנגליות של באך, ובשנים 1995 ו-1997 זכה בפרס המגזין גראמופון על הקלטת הבלדות של שופן ויצירות נוספות מאת גאורג פרידריך הנדל וסקרלטי. פרס גראמי נוסף קיבל ב-2003 עבור הקלטת כל האטיודים של שופן. חתן פרס וולף באמנות בתחום המוזיקה לשנת 2015.
פרחיה הופיע פעמים רבות בישראל כסולן עם התזמורת הפילהרמונית הישראלית וכן ברסיטלים סולו. בין השאר גם נתן סדרת שיעורי פסנתר במסגרת כיתת אמן במרכז למוזיקה ירושלים שבמשכנות שאננים.
לחדאר בלומי

לחדאר בלומי (נולד ב-29 בדצמבר 1958) הוא שחקן כדורגל ומנג'ר עבר אלג'יראי. הוא נחשב כשחקן האלג'יראי הטוב ביותר בכל הזמנים ואחד השחקנים הטובים באפריקה. אומרים שהוא המציא את "המעבר העיוור". הוא זכה כשחקן האפריקאי הרביעי הטוב ביותר של המאה. הוא מחזיק בשיא בתור השחקן האלג'יראי עם הכי הרבה כיבושים עם 100 כיבושים (147 כיבושים שאינם מוכרים על ידי פיפ"א) והוא גם מלך השערים השלישי הטוב ביותר של נבחרת אלג'יריה בכל הזמנים עם 28 שערים (34 שערים לא מוכרים על ידי פיפ"א).
השער של בלומי מול אלופת אירופה המכהנת מערב גרמניה זיכה את אלג'יריה בניצחון מדהים 2–1 בהופעת הבכורה שלה במונדיאל בספרד 82'.
קריירת מועדון

בלומי בילה כמעט את כל הקריירה שלו באלגיריה (מלבד תקופה קצרה בקטאר בסוף הקריירה שלו),
לבלומי היה קשר עם מועדונים שונים באירופה, כולל ברצלונה, לפני ספרד 82', אבל "החוק לא איפשר לו לעזוב את המדינה לפני גיל 27". ב-1985 הוא משך את עינהם של קבוצת יובנטוס לאחר ששיחק במשחק ידידות מולם, רק כדי להחמיץ העברה חלומית לאחר ששבר את רגלו בגביע אפריקה לאלופות בלוב מול אל-איתיחאד. מובן שהוא היה מאוכזב "זה היה ממש בושה בשבילי שלא יכולתי ללכת".
קריירה בינלאומית

לבלומי יש בסך הכל 147 כיבושים ו-34 שערים בנבחרת אלג'יריה, אך רק 100 כיבושים ו-28 שערים מוכרים על ידי פיפ"א. הוא השתתף באולימפיאדת הקיץ 1980, בשתי מהדורות של גביע העולם של פיפ"א (1982 ו-1986), בארבע מהדורות של גביע אפריקה לאומות (1980, 1982, 1984 ו-1988) ובשתי מהדורות של משחקי הים התיכון ו-19839. ב-1981 הוא זכה בתואר כדורגלן השנה באפריקה. בלומי כבש את שער הניצחון בניצחון 2–1 על מערב גרמניה במונדיאל 1982, והיה שחקן מרכזי בנבחרת אלג'יריה לאורך שנות ה-80. המשחק האחרון שלו עבור אלג'יריה הגיע ב-1989.
קריירה בינלאומית > בינלאומי

משחקי הים התיכון: מדליית ארד 1979
גביע אפריקה לאומות : סגנית אלופת 1980; שלישי 1984, 1988
אולימפיאדת הקיץ : רבע גמר 1980
גביע העולם פיפ"א : השתתפות 1982, 1986
הערות שוליים

↑  "Les chroniques de Laurent Lasne – ''letierslivre.com''" (בצרפתית). Letierslivre.com. אורכב מ-המקור ב-31 במרץ 2012. נבדק ב-22 באוגוסט 2011. {{cite web}}:  (עזרה)
↑  Ingo Faulhaber. "Africa's best Player of the Century – IFFHS". Iffhs.de.
1 2  "Football - Lakhdar Belloumi". Le Soir d'Algérie. H. B. 11 באפריל 2011. {{cite web}}:  (עזרה)
↑  Goalscoring for Algeria National Team
1 2  "Top 10 - Les légendes de l'Algérie". TF1. Rédaction. 15 בינואר 2013. {{cite web}}:  (עזרה)
1 2  Hart, Simon (13 ביוני 2010). "Algeria struggle to match the fame of Belloumi and the shame of Spain '82 – International – Football". The Independent. {{cite web}}:  (עזרה)
| נבחרת אלג'יריה – מונדיאל 1982 |
| --- | --- | --- |
|  1 שרבאח •  2 גנדוז •  3 כויסי •  4 קוריישי •  5 מרזקאן •  6 בן שיח' •  7 עסאד •  8 פרגאני •  9 בן סחאולה •  10 בלומי •   11 מאג'ר •  12 לרבאס • 13 יאחי •  14 זידאן • 15 דחלב • 16 מנסורי • 17 חור • 18 מארוכ • 19 תלמסאני • 20 בורבו • 21 עמארה • 22 בן טלעה • מאמן: ח'אלף & מח'לופי |  1 שרבאח •  2 גנדוז •  3 כויסי •  4 קוריישי •  5 מרזקאן •  6 בן שיח' •  7 עסאד •  8 פרגאני •  9 בן סחאולה •  10 בלומי •   11 מאג'ר •  12 לרבאס • 13 יאחי •  14 זידאן • 15 דחלב • 16 מנסורי • 17 חור • 18 מארוכ • 19 תלמסאני • 20 בורבו • 21 עמארה • 22 בן טלעה • מאמן: ח'אלף & מח'לופי | אלג'יריה |
| --- | --- |
בקרת זהויות :  GND: 1167825888  VIAF: 1213153834738064450000   WorldCat (עם VIAF): 1213153834738064450000
יריד סקרבורו (בלדה)

"יְרִיד סְקַרְבּוֹרוֹ" (באנגלית: "Scarborough Fair") היא בלדה או שיר עם מסורתי אנגלי.
תיאור היצירה

הבלדה מספרת על בחור צעיר המזמין את המאזין ליצירה לספר לאהובתו לשעבר שאם היא תבצע שורה של מטלות בלתי אפשריות הם ישובו להיות יחד. בין המטלות המוטלות עליה - לתפור חולצה בלי תפרים או למצוא שדה חקלאי בין הים לבין חוף הים.
לעיתים היצירה מבוצעת בצורת דואט (דו-שיח בין הבחור לבחורה) שאז כל אחד מבני הזוג מטיל על בן זוגו מטלות בלתי אפשריות.
לשיר לחן מסורתי אנגלי.
היסטוריה

מילות השיר דומות בצורתן ובנושאן לבלדה הסקוטית אביר בני הלילית (The Elfin Knight) שמקורה בשנת 1670 ואולי אף קודם לכן. בבלדה סקוטית זו מאיים בן לילית כי יחטוף אישה צעירה ויישא אותה לאישה אלא אם כן היא תבצע מטלה בלתי אפשרית, כגון: תפירת גלימה מבלי מתפרת, והעלמה משיבה בדרישה משלה - שימצא לה דונם של אדמה חקלאית שנוגעת בחוף הים.
הבלדה הפכה פופולרית והתפשטה ברחבי אנגליה, ובמאה ה-18 מתועדות עשרות גרסאות שלה. השם הנוכחי של הבלדה - המתייחס ליריד סקרבורו - הגדול בירידי אנגליה בימי הביניים - מופיע בתיעוד לראשונה במאה ה-19, וכך גם הפזמון החוזר של הבלדה: "פטרוזיליה, מרווה, רוזמרין וקורנית" (parsley, sage, rosemary, and thyme). בגרסאות קדומות יותר של הבלדה מתואר יריד שוק אחר, למשל: שוק ויטינגהאם, שוק ברוויק ואחרים, ויש גרסאות שאינן מזכירות כלל הליכה ליריד.
מילות השיר

גרסת השיר משנת 1889:
| תרגום לעברית [דרוש מקור] | מילים באנגלית |
| --- | --- |
(הגבר):   האם תלך ליריד סקרבורו,   פטרוזיליה, מרווה, רוזמרין וקורנית;   הזכר אותי לזו הגרה שם,   פעם הייתה היא אהובתי האמיתית.     אמור לה לתפור לי חולצה עבה,   פטרוזיליה, מרווה, רוזמרין וקורנית;   מבלי תפרים או שימוש במחטים,   ואז תהיה שוב אהובתי האמיתית.     אמור לה לשטוף החולצה בבאר,   פטרוזיליה, מרווה, רוזמרין וקורנית;   באר בלי מי מעיין או גשמים,   ואז תהיה שוב אהובתי האמיתית.     אמור לה לייבש החולצה על אטד,   פטרוזיליה, מרווה, רוזמרין וקורנית;   שלא פרח מבריאת האדם,   ואז תהיה שוב אהובתי האמיתית.    (תשובת האישה):   עתה הוא דורש דרישות שלוש,   פטרוזיליה, מרווה, רוזמרין וקורנית;   תקוותי שיענה על שלוש משלי,   ואז יהיה שוב אהובי באמת.     אמור לו לקנות לי חלקת אדמה,   פטרוזיליה, מרווה, רוזמרין וקורנית;   בין מי הים לבין חולות החוף,   ואז יהיה שוב אהובי באמת.     אמור לו לחרוש אותה בקרן איל,   פטרוזיליה, מרווה, רוזמרין וקורנית;   ויזרע את כולה בגרגר של פלפל,   ואז יהיה שוב אהובי באמת.     אמור לו לקצור אותה במגל עשוי עור,   פטרוזיליה, מרווה, רוזמרין וקורנית;   ולקשור התבואה בנוצת טווס,   ואז יהיה שוב אהובי באמת.     אמור לו לזרות התבואה על הקיר,   פטרוזיליה, מרווה, רוזמרין וקורנית;   מבלי שיפול אף גרגר של פלפל,   ואז יהיה שוב אהובי באמת.     ואז שסיים את כל עבודתו,   פטרוזיליה, מרווה, רוזמרין ותימין;   אמור לו לבוא ולקבל חולצתו,   ואז יהיה שוב אהובי באמת.: (Gentleman):  Are you going to Scarborough Fair?  Parsley, sage, rosemary, and thyme;  Remember me to one who lives there,  For once she was a true love of mine.    Tell her to make me a cambric shirt,  Parsley, sage, rosemary, and thyme;  Without any seam or needlework,  Then she shall be a true lover of mine.    Tell her to wash it in yonder well,  Parsley, sage, rosemary, and thyme;  Where never spring water or rain ever fell,  And she shall be a true lover of mine.    Tell her to dry it on yonder thorn,  Parsley, sage, rosemary, and thyme;  Which never bore blossom since Adam was born,  Then she shall be a true lover of mine.    (Lady's reply):  Now he has asked me questions three,  Parsley, sage, rosemary, and thyme;  I hope he'll answer as many for me  Before he shall be a true lover of mine.    Tell him to buy me an acre of land,  Parsley, sage, rosemary, and thyme;  Betwixt the salt water and the sea sand,  Then he shall be a true lover of mine.    Tell him to plough it with a ram's horn,  Parsley, sage, rosemary, and thyme;  And sow it all over with one pepper corn,  And he shall be a true lover of mine.    Tell him to shear it with a sickle of leather,  Parsley, sage, rosemary, and thyme;  And bind it up with a peacock feather.  And he shall be a true lover of mine.    Tell him to thrash it on yonder wall,  Parsley, sage, rosemary, and thyme,  And never let one corn of it fall,  Then he shall be a true lover of mine.    When he has done and finished his work.  Parsley, sage, rosemary, and thyme:  Oh, tell him to come and he'll have his shirt,  And he shall be a true lover of mine.
מילות השיר > משמעות הפזמון

עשבי התיבול המופיעים בפזמון החוזר של הבלדה, היו עשבי תיבול נפוצים במטבח האנגלי, ובדומה לעשבי תיבול אחרים, בימי הביניים שייכו להם משמעות סמלית:
הפטרוזיליה נחשבת כעשב המגן מפני רעלים או מפני רוע;
המרווה מסמלת מרפא וכוח;
הרוזמרין מסמל אהבה, נאמנות ונישואין;
הקורנית מסמלת אומץ.
השימוש בעשבים בבלדה משמש סמל לניסיון האוהבים להחיות את אהבתם, ולהגיע אל הנישואין על אף הקשיים שהם מטילים אחד על השני. יש הסוברים כי עשבים אלה מעידים על עתיקותה של הבלדה, שכן בתקופת המגפה השחורה באנגליה האמינו כי עשבים אלה מסוגלים למנוע את המגפה.
גרסאות אחרות של הפזמון קיימות, ונעשה בהם שימוש בחריזה זהה:
כאשר במקום Parsley, sage, rosemary, and thyme (פטרוזיליה, מרווה, רוזמרין וקורנית)
נאמר:
Sober and grave grows merry in time (עצב ורצינות הופכים לשמחה עם הזמן)
Every rose grows merry with time (כל שושנה מתמלאת שמחה עם הזמן)
There's never a rose grows fairer with time (השושנה לא הופכת יפה יותר עם הזמן)
הקלטת גרסאות של השיר

השיר הוקלט לראשונה על ידי גורדון הית' ולי פיאנט בשנת 1955, וכן, באותה שנה, על ידי א. ל. לויד באלבום "בלדות אנגליות וסקוטיות פופולריות".